Протокол от правния семинар (София, 8-10.04.2010 г.)

Комисията за  защита от дискриминация (КЗД) организира национален семинар с международно участие на тема „Превенция и борба с дискриминацията чрез средствата на наказателното право”, който се проведе в периода 8-10 април 2010 г. в София. Семинарът се осъществява в рамките на проект „Прогрес към равенство: Национални ефективни и иновативни практики за превенция и борба с дискриминацията”, който се изпълнява от Министерство на труда и социалната политика в партньорство с Комисията за защита от дискриминация с финансовата подкрепа на програмата на Европейския съюз ПРОГРЕС по договор с референтен № VS/2009/0384 .

Организираният от Комисията за защита от дискриминация  семинар е първи по рода си на национално ниво и цели: 

· Повишаване чувствителността на институционално ниво към  престъпления, мотивирани от предразсъдъци;
· Подобряване осъзнаването на особената степен на обществена опасност  и тежест на престъпленията, мотивирани от предразсъдъци;
· Запознаване на практикуващите юристи  със значимостта на този феномен и усилията на европейско и международни ниво за превенция и  борба с престъпленията, мотивирани от предразсъдъци;
·  Сформиране на умения у практикуващите юристи за идентифициране на престъпленията, мотивирани от предразсъдъци, тяхното разследване и санкциониране;
· Привличане на вниманието на всички заинтересувани органи  от изпълнителна, законодателна, съдебна власт и неправителствени организации към усъвършенстване и подобряване приложението на съществуващите законодателни мерки за по-ефективна превенция и борба с  някой тежки форми на дискриминация чрез средствата на наказателното право;
· Разпространение на добри практики за  борба с престъпленията, мотивирани от предразсъдъци;

·  Укрепване и засилване на превенцията и борбата с дискриминацията посредством включването на средствата на наказателното правораздаване.
Семинарът е предназначен за следните целеви групи: 

· Практикуващи юристи в областта на наказателното право – следователи, главни разследващи полицаи, прокурори, съдии, адвокати, юристи от неправителствения сектор, както и други заинтересувани от проблематиката;

· Представители на ключови институции в законодателния процес – депутати, представители на  Министерство на правосъдието, Министерство на вътрешните работи и Министерство на външните работи;

· Представители на висшите органи на съдебната власт – Прокуратурата на Република България, Върховен касационен съд, Висш съдебен съвет;

· университетски преподаватели;

· Служители на Комисията за защита от дискриминация, омбудсмана, Национален институт на правосъдието.

Официални гости на семинара ще бъдат министърът на правосъдието Маргарита Попова, председателят на Върховния касационен съд проф. Лазар Груев, депутати, представители на изпълнителната, законодателната и съдебната власт и др. 

Лектори ще бъдат Василика Хиси, заместник-председател на  Европейската комисия  срещу расизма и нетолерантността към Съвета на Европа, Лари Оломофе и Алис Томас – Организация за сигурност и сътрудничество в Европа (ОССЕ), Джоузеф Де Вит, директор на Центъра за равни възможности и борба с расизма, Белгия, Емил Сакаджийски, прокурор във Върховната касационна прокуратура, д-р Ива Пушкарова, изпълнителен директор на Съюза на съдиите в България, Георги Войнов, Български хелзинкски комитет, членове на КЗД.
Семинарът бе открит от председателя на Комисията за защита от дискриминация Кемал Еюп. Той припомни, че КЗД съществува едва от 5 години и работещите в нея имат нужда от обмяна на практики и опит и в тази връзка националният семинар би допринесъл за придобиването на допълнителни знания.
„Бивайки в семейството на Европейския съюз имаме задължението да си сверяваме часовника и нашата практика с европейската”, посочи Кемал Еюп. Той каза, че работата по превенцията срещу дискриминация е обща, когато има контакти между гражданите и институциите. Според Еюп превенцията не трябва да включва само санкции, а първо трябва да се дефинира и самият проблем.
В словото си при откриването на семинара председателят на ВКС проф. Лазар Груев подчерта, че дискриминацията е ужасяващо явление, толкова повече в 21 век.
Според  него всички средства, включително и наказателното право, трябва да бъдат впрегнати за борба с това явление. Той изрази убедеността си от успеха на семинара и подчерта, че трябва да има чуваемост между отделните участници и между властите.
В приветствените си думи към участниците в семинара Юлия Меранзова, държавен експерт в Дирекция “Съвет по законодателство” в Министерството на правосъдието, подчерта, че е доволна да присъства на този семинар. Убедена е в ползата от него. „По време на трите дни на семинара ще се покаже до каква степен има синхрон между българското и европейското законодателство. Обмяната на опит ще бъде полезна за всички институции в борбата и превенцията срещу дискриминацията”, добави още г-жа Меранзова.
Темите на лекциите, лекторите и изказванията по темите бяха следните:

Първа лекция (първи ден)
„Стандарти на ЕКРН за национално наказателно законодателство за превенция и борба с дискриминацията  и приложението му в практиката на наказателното правораздаване - общи препоръки относно политиките и заключенията в докладите за България”

Лектор: г-жа Василика Хиси, заместник председател на  Европейската комисия  срещу расизма и нетолерантността, Съвет на Европа

Безспорно е, че всички страни членки на ЕС, сред които и България, трябва да транспонират до ноември тази година рамково решение на Съвета на Европа за борба с проявите на ксенофобия и расизъм със средствата на наказателното право, заяви Василика Хиси, заместник-председател на Европейската комисия срещу расизма и нетолерантността към Съвета на Европа (ЕКРН). България ще трябва да направи поправки в Наказателния кодекс, така че да бъдат дефинирани ясно двете понятия и последствията за извършителите на такива престъпления, а расовата дискриминация да бъде признавана за утежняващо вината обстоятелство. Националните правителства трябва да се придържат много стриктно към препоръка Номер 7 на ЕКРН, подчерта Хиси. Тя обясни на участниците дефиницията за престъпление от омраза – когато извършителят по някакъв начин е мотивирал деянието си от принадлежността на жертвата към различна група. Расовата дискриминация се доказва трудно на практика, коментира Хиси. Според ЕКРН всяка държава трябва да криминализира общественото подтикване към расистки изказвания или проявления, публични изявления срещу дадена група, проповядването на върховното положение на една етническа група спрямо друга, разпространението на снимки и други материали с расови формулировки, поддържането на групи с расова дискриминация, изказвания на обществени фигури или институции, които са расова дискриминация, геноцида. Според ЕКРН всички тези престъпления трябва да попадат под ударите на наказателното право. Липсата на ясното дефиниция на расова дискриминация в наказателното право не е оправдание, каза още Хиси. Според нея трябват специални усилия за образоването на цялото общество какво е престъпление от расова дискриминация. От организацията препоръчват във всяка институция да има личност, която да е обучена да разпознава кога престъплението е извършено с расова мотивация. Прокурорите, полицаите не са достатъчно добре информирани с антидискирминационните мерки, отбеляза Хиси. Тя изтъкна, че българската държава трябва да положи повече усиля да наказва извършителите на престъпление от расова дискриминация. Трябват и специални обучения за съдиите, полицаите. Необходимо е държавата и институцията да предприемат по-категорична заклеймяващата позиция за инцидентите от омраза и дискриминация. Правото трябва да е обединено в борбата с расовата дискриминация и средствата на наказателното право са изключително важни.

Г-жа Хиси представи стандартите на ЕКРН във връзка с националното законодателство право за превенция и борба с расизма, расовата дискриминация и свързаните с тях форми на нетолерантност, като хвърли светлина върху тяхното практическо приложение. Основен акцент в нейното изказване падна върху Общите препоръки за политиките (Препоръка 7) и се спря подробно на темата за разликите между расизма и расовата дискриминация. Тя подчерта, че Рамковото решение 2008/913/JHA от 28 ноември 2008 на Европейския съюз за борба с някои форми на расизма и ксенофобията със средства на наказателното право изисква страните членки на ЕС да криминализиран определени деяния.
Втора лекция (първи ден)
„Престъпления и инциденти, мотивирани от предразсъдъци, в региона на ОССЕ – феноменът и неговото обществено и правно значение, работни дефиниции, национални методи за борба и превенция, статистика и добри практики”

Лектори: Лари Оломофе, заместник-директор на отдел „Толерантност и недискриминация” в Службата за демократични институции и човешки права към ОССЕ, и Алис Томас, Правен отдел в Службата за демократични институции и човешки права към ОССЕ. 
„ОССЕ е общност на ценности и отговорности, които обединява 56 държави от Ванкувър до Владивосток”, изтъкна господин Оломофе. Той разгледа спецификата на престъпленията от омраза. „Най-общо казано,  престъпленията от омраза се характеризират с това, че жертвата бива нападана не заради това, което прави, а заради онова, което е”. Подчерта, че проблемът е, че и съдиите, и полицията не винаги осъзнават елементите на расистка мотивация в хулиганските прояви. Необходими са насърчителни текстове към тях, за да се установяват нюансите. Жертвата обаче не мислела така, защото е нападана пет пъти именно заради цвета на кожата й. Благодари на участниците в семинара, че са отворени към темата, което говори, че сме зряло общество.
Изказванията по двете лекции за деня бяха обединени след втората лекция. Първа се изказа  Елена Авдева, съдия във Върховния касационен съд. Тя подчерта, че беше важно да се разграничат при престъпление подбудите от хулиганство от подбудите от омраза и предразсъдъци, на расова или етническа основа. Счита, че има неразбиране и всеки съдия е длъжен да установи нюанса на подбудите. Изказване направи представителка на Християнски център „Прелом” Тя сподели за случай с нигерийски гражданин, който е намушкан с нож. Никъде по време на делото не било споменато, че той е с различен цвят на кожата. И никъде в НК според нея не може да се намери постановка, по която да се подведе под отговорност извършителят на деянието за стореното от него под други подбуди, освен хулиганските. Г-жа Ирина Мулешкова, член на КЗД, подчерта, че разликата между расизма и расовата дискриминация трябва да бъде не само словна, но и нормативна. Разликата не е много голяма, но те се уреждат по различен начина в националните законодателства.

Трета лекция (втори ден)
 „Роля на Комисията за защита от дискриминация за превенция и борба с престъпления и инциденти, мотивирани от предразсъдъци”

Лектори: Лектори – Есен Фикри, член на КЗД, и Светослав Илиев, гл. юрисконсулт в КЗД

Двамата лектори запознаха аудиторията с работата на Комисията за защита от дискриминация /КЗД/ като независим специализиран държавен орган за предотвратяване на дискриминация, защита от дискриминация и осигуряване равенство на възможностите, със значимите й  правомощия в тази насока, установени в чл.47 от ЗЗДискр.  Комисията за защита от дискриминация е  специализиран орган за равенство  по смисъла на антидискриминационното  право  на Европейския съюз, създадена и функционираща в съответствие с Парижките принципи и Препоръка № 2 на Европейската комисия срещу расизма и нетолерантността (ЕКРН) към Съвета на Европа. В качеството си на уникален   национален  антидискриминационен орган КЗД е активен член на Европейската мрежа на органите  за равенство EQUINET в която членуват 36 сродни органи от всички държави членки на ЕС. В същото време с оглед на специфичните  нейни компетенции Комисия за защита от дискриминация е посочена като национална институция за контакт с Бюрото за демократични институции и права на човека към Организацията за сигурност и сътрудничество в Европа /ОССЕ/ по въпросите на престъпленията, мотивирани от предразсъдъци. Също така Комисията участва   в подготовката на редица национални правителствени доклади, представяни пред международни организации  по въпросите  за правата на човека и защита от дискриминация. 
Говориха за дискриминация и за престъпленията, мотивирани от предразсъдъци.
Дискриминацията може да се проявява и в най-тежката  морално укорима и правно санкционирана формата на престъпление. Престъпления, мотивирани от нетолерантност, се случват навсякъде по света,  и в последните години  предизвикват реакции на засилена тревога в европейските институции.
Насочиха вниманието на аудиторията към превантивните инициативи на КЗД, адресиращи престъпленията,мотивирани от предразсъдъци. 

Обърна се внимание на кампанията на КЗД  „В подкрепа на толерантността” и на нейните цели за повишаване на чувствителността на обществото по отношение на словото на омразата и инциденти, свързани с вражда и нетолерантност, идентифициране на типичните случаи на престъпления от омраза. Посочиха се и резултатите от кампанията.

 Посочи се, че е изпратено е предложение до МВнР  за сформирането на  междуведомствена работна група  с участието на представители на МП, МВР и Прокуратурата , която да изработи общ план за действие и координация относно изпълнението на Решение №9 на Съвета на министрите на ОССЕ, прието през месец декември 2009г. в Атина относно борбата срещу престъпленията от омраза – изграждане на система за статистика и мониторинг .

Подчерта се, че в националното ни законодателство към момента съществуват правни норми, санкциониращи като престъпление определени прояви на нетолерантност, но съдебната практика по прилагането им е оскъдна  и в контекста на значимостта им се нуждае от повишено внимание на всички ангажирани с проблематиката власти. Наблюдава се отношение на подценяване на такива престъпления по различни начини, като в много случаи деецът остава неразкрит, или деянията биват квалифицирани  като хулиганство или обичайно посегателство върху личността и собствеността, или възможната обусловеност на мотивацията от предразсъдъци бива  игнорирана  и остава неразследвана.

Четвърта лекция (втори ден)
„Социални корени на дискриминацията”

Лектор: д-р Венета Кръстева, социолог
- Дискриминацията – проблем на различието;
Подчерта, че дискриминацията е проблем на различието и по-скоро на начина, по който приемаме това различие.
- Различията могат да бъдат:

a. генетично унаследени (пол, цвят на кожата, ръст, соматични и психични аномалии и др.);

b. социално унаследени (социален статус);

c. придобити (социални, биологични и психични промени);

d. приписани (главно като предразсъдъци).

- Различието като характеристика на модерния живот;
Съществуването на различието като характеристика на модерния живот може много ясно да се разбере, когато се върнем към живота на хората в традиционната общност – затворена, достатъчна сама за себе си, с ясно разпределени ролеви функции за всеки неин член.
- Реакциите спрямо различното :

a. отричане и отхвърляне;

b. страх и приемане за враждебно и опасно;

c. безразлично приемане на съществуването му;

d. заинтересованост от особеностите на различното;

e. приемане за равноценно.

- Опозицията: „наше-чуждо” - основа за изграждане на отношение с и към другите:

a. чуждото е непознато и непредвидимо и като такова може да се приеме за заплаха;

b. аз вече имам знание и отношение за чуждото, формирано в „нашия свят”;

c. чуждото няма право да съществува в „нашия свят”.

- Проблематизиране на “нашето” и промяна на позицията спрямо заобикалящия ни свят.

- Изграждане на отношения по схемата „Аз-Другият”- възприемане на контактуващите като значими един за друг, като уникални равноценни същества, споделящи общ свят.

- Всеки човек се ражда в границите на дадена общност, в която се създават специфични картини и представи за света, за това, кое е „наше” и кое „чуждо”.

Терминът “стереотип” е популяризиран през 1922г. от журналиста Уолтър Липман в книгата му “Общественото мнение”. В нея той твърди, че хората възприемат света чрез образи които дават “представа за един достижим свят, към който се приспособяваме”
. Практически няма човек, който да не борави със стереотипи, когато си създава впечатление за другия и когато определя типа поведение, което решава да следва.
- Основни аспекти на стереотипа:

a. стереотипът винаги е опростена представа за реалността;
b. хората „получават” стереотипите от други хора, от средствата за масова информация и пр., а не ги формулират въз основа на личния си опит;
c. всички стереотипи са лъжливи в една или друга степен;
d. стереотипите са много устойчиви.
- Практически няма човек, който да не борави със стереотипи, когато си създава впечатление за другия и когато определя типа поведение, което решава да следва.
- Предразсъдъците се характеризират като:

a. предварителни съждения, които частично или изобщо не се основават върху факти и информация;

b. генерализиращи съждения  - всички роми крадат, красивите жени са глупави;

c. представят се като нещо подразбиращо се и неопровержимо – белите не могат да скачат или всеки руснак обича водка;

d. съдържат преки или непреки оценки за групи или отделни хора.
- Отрицателни аспекти на предразсъдъците и стереотипите:

a. отрицателна оценка, негативна или отхвърляща нагласа към отделни индивиди, група хора или поведение;

b. подценяват качествата и различията на отделните индивиди в групата;

c. основа за дискриминационно поведение.

- Положителни аспекти на предразсъдъците и стереотипите:

a. практическо знание за това как човек да се справя със света;

b. помагат на хората да подредят света, в който живеят.

- Основни причини за съществуване на предразсъдъци: 

a. икономическо и политическо съперничество или конфликт;

b. пренесена агресивност; 

c. потребностите на личността; 

d. конформизъм със съществуващите обществени норми.
Една от основните критики въобще към стереотипите и предразсъдъците е, че в повечето случаи са погрешни, защото подценяват качествата и различията на отделните индивиди в групата, т.е. има абстрахиране от конкретната ситуация. В повечето случаи те представляват отрицателна оценка, негативна или отхвърляща нагласа към отделни индивиди, група хора или поведение. Например - всички цигани крадат. Това, че аз познавам човек от ромски произход, който никога в живота си не е крал, само потвърждава правилото.

- Теорема на Томас за самореализиращото се предсказание - ако хората определят дадени ситуации като реални, то те са реални в своите последици.

- Отношение към различното
- Липса на толерантност – създава се среда на:

a. постоянна несигурност;

b. лесно възникващи и остри междуличностни и субгрупови конфликти;

c. авторитарно наложена търпимост;

d. социален хаос;

e. тотална ненавист.

- Толерантността като основа, върху която може да се осъществи контакт, диалог и приемане на различното като равноценно на нашето. 

- Пряк контакт с различното – възможност за премахване на дискриминацията.

Пета лекция (втори ден)
„От слово на омразата до престъпления от омраза” 

Лектор:  г-н Йозеф Де Вит, директор на Центъра за равни възможности и борба с расизма, Белгия

Йозеф Де Вит, от 2004 г. Изпълнителен директор на Центъра за равни възможности и борба с расизма, белгийски национален орган за равенство, специализиран за борба с расизма и ксенофобията. ЦРВБР е държавен орган, но независим в изпълнението на своите правомощия и мисия. Г-н Де Вит е член на Управителния съвет на Агенцията за основни права; магистър по психология, специалност „клинична психология”, магистър по криминология, магистър (magna cum laude) по бизнес мениджмънт; специализация на тема „Хора, групи и организации”.  
Г-н Де Вит каза в изложението си пред аудиторията: 

„През първите години от съществуването на Центъра (около 1993 г.), проявите на расова дискриминация често бяха почти наивни (извършителите откровено заявяваха в обявата за отдаване на имот под наем, че „не искат чужденци”), съвсем изрични (“чужденците не са добре дошли” изписано черно на бяло върху покана за бал), изключително обидни (“вървете си там откъдето сте дошли”), но споделяха една обща черта: всичко оставаше в сферата на думите, тоест атаките бяха вербални. Хората не стигаха до физически сблъсъци и разправа. Беше обидно, но поне нямаше ранени. Така наличието на подбуда беше достатъчно основание за произнасане на осъдителна присъда.

Например, важен резултат от приемането на закона срещу расизма беше порицаването на три организации свързани с една крайно дясна партия, която по онова време се казваше Влаамс Блок (Vlaams Blok). Няколко други осъдителни присъди касаеха вербално насилие, отказ за отдаване на жилища под наем, отказ за допускане в клуб за танци и други. Но Центърът не успя да спечели нито едно дело, свързано с пазара на труда. За да има расизъм, трябва да докажете изричното намерение на извършителя, а това не винаги е лесна задача.

Това се промени в края на 1990-те: човек е безпричинно пребит на паркинг пред дискотека, но отправените му ругатни и обиди докато траел побоят са красноречиви; друг нарушител пребивал безпричинно всеки цветнокож, който му се изпречвал на пътя; човек беше пребит в присъствието на съпругата си по време на разходка на плажа, нарушителят заяви, че единственият му мотив бил расизмът, тъй като не харесвал чернокожите. Друг сериозен инцидент се случи след футболен мач с хулигански прояви, а разследването ясно показа, че хората се били уговорили по електронната поща да излязат да търсят с цел саморазправа поддръжници на другия отбор поради техния произход и че този произход е бил причината за побоя.” 
Дискусията обедини трите теми, представени в първия панел на втория ден. Бе зададен въпрос в какво процесуално качество стъпва в производство белгийският Центъра за равни възможности и борба с расизма. Г-н Де Вит отговори, че в белгийското законодателство било записано, че центърът може да стъпи като страна в производството като защитник на жертвата. Могат да се намесват в граждански и наказателни дела, за да помогнат на съдията по лесно да разпознае мотивите при престъпление от дискриминация. Белгийците били свикнали вече да разпознават законите. 
В изказванията беше споменато и за престъпления в обратна посока – от малцинството към мнозинството, и самосезира ли се КЗД в такива случаи. Есен Фикри отговори, че проблемът с ромите е комплексен, той не стои само у нас, а навсякъде. Това според нея е така и заради факта, че ромите са единственото малцинство без своя родина. Още подчерта, че в КЗД не се прави йерархия на признаците и жертвите – това законът не го позволява. Дава пример с напрежението през 2008 г. в „Красна поляна”, като поводът – пребито от скинари ромче, бил омаловажен от медиите, които налагали и идеята, че скинари в България няма и те са само в главите на ромите. В отговор за самосезирането на КЗД при дискриминация от малцинството към мнозинството спомена, че  комисията е направила това по случая с турската фирма "Напа Чингиз", която пое изграждането на автомагистрала "Люлин".

И още – към лекторката Кръстева бе зададен въпрос прекаленото експониране на темата за дискриминация не води ли до чувство на озлобление у ромите, което не било обосновано? Кръстева отговори, че наистина има повече говорене за това, как ромите са дискриминирани, дори и да не са. Те също приемали мнозинството като чужди и различни.

Де Вит подчерта, че близо 80 на сто от хората навсякъде са били дискриминирани, но не се оплакват не защото не познават закона, а нямат вяра на институциите. „Мен ме пребиха не за това, какво съм направил, а за това, което съм” – споделя той болната истина. „Ние не работим в интерес на малцинствата, а в интерес на обществото” – подчерта Де Вит.

Шеста  лекция (втори ден)
Прокуратурата на Република България  

Лектор: Емил Сакаджийски, прокурор във ВКП  
„АКТУАЛЕН ПРЕГЛЕД ВЪРХУ СЪДЕБНАТА ПРАКТИКА 

ЗА ПРЕСТЪПЛЕНИЯ ИЗВЪРШЕНИ 

ПО ДИСКРИМИНАЦИОННИ МОТИВИ”

Спря се на нормативна уредба на обществените отношения, свързани с дискриминация и посочи примери от практиката:

Подчерта, че според Конституция на Република България РБ е правова държава. Тя се управлява според Конституцията и законите. РБ гарантира живота, достойнството и правата на личността и създава условия за свободно развитие на човека и на  гражданското общество.

ал.2  -„Всички граждани са равни пред закона. Не се допускат никакви ограничения на правата  или привилегии, основани на раса, народност, етническа принадлежност, пол, произход, религия, образувание, убеждения, политическа принадлежност, лично и обществено положение или имуществено състояние.

Чл.37, ал.1, изр.ІІ – „Да  съдейства за поддържане на търпимост и уважение  между вярващите от различни вероизповедания както и между вярващи  и  невярващи”.

Чл.38 „Никой не може да бъде преследван или ограничаван в правата си поради своите убеждения, нито да бъде задължаван или принуждаван да дава сведения за свои или чужди убеждения”.

Чл.54, ал.1 „Всеки има право да се  ползва от национална и общочовешка културни ценности, както и да развива своята култура в съответствие с етническата си принадлежност, като се признава и гарантира от закона.”

2. Закон за защита от дискриминация – в сила от 01.01.2004 г. – последно изменение с ДВ бр. 103/2009 г. /цели, основания, начала, защита от дискриминация, КЗД, производство за ЗД/

Глава ІІІ, раздел І и ІІ НК. 

3. Наказателният кодекс – чл. 162 – чл. 166 вкл.  новост – приетата нова ал. 2 на чл. 164 НК - /с ДВ бр. 29/2009 г./ относно: „който оскверни, унищожи или повреди религиозен храм, молитвен дом, светилище или прилежаща към тях сграда, техни символи или надгробни паметници се наказва с лишаване от свобода до 3 г. или с пробация, както и с глоба от 3 до 10 х. лв.”

чл. 172 – престъпление против ТП на гражданите – „който съзнателно попречи на някого да постъпи на работа или го принуди да напусне работа поради неговата народност, раса, религия, социален произход, членуване или нечленуване в синдикална или друга организация, движение, или коалиция с политическа цел или поради неговите или на ближните му политически или други убеждения се наказва с лишаване от свобода до 3 години или глоба до 5 х. лева.”.

/чл. 416 – 419 НК/ Необходимо разграничение от престъпленията по гл. ХІV НК – раздел ІІІ – „Унищожаване на групи от населението /геноцид/ и апартейд. При тях мотивите са отново дискриминационни, но вече говорим за много по-висока степен на обществена опасност на деяние, произтичаща от инкриминираната цел – „който с цел да унищожи изцяло или отчасти определена НАЦИОНАЛНОСТ, ЕТНИЧЕСКА, РАСОВА или РЕЛИГИОЗНА  група: причини смърт, тежка телесна повреда или

постави групата в такива условия на живот, които водят към нейното пълно или частично физическо унищожение… /416 НК/.

ІІ. Характеристика на разглеждания вид престъпления:

Непосредствен обект на посегателство – ОО, породени на основание цитирания чл. 6 от Конституцията – равенство между хората без оглед на тяхната националност /религиозни е-ст.

1.Страни по този вид ОО са всички членове на обществото, всички хора.

2.Дължимото поведение на всички правни субекти при така създадената  правна уредба е ВЪЗДЪРЖАНЕ ОТ КАКВИТО И ДА БИЛО ДЕЙСТВИЯ, които биха накърнили установеното от Конституцията /респ. ЗЗД/. От обективна страна тези престъпления са насочени срещу пострадалите с определени лични качества -  принадлежащи към расова, етническа или национална общност.

От субективна страна разглежданите престъпления се характеризират с ОСОБЕНИТЕ МОТИВИ на извършителите: расистки мотив, националистичен, политическа нетърпимост.

Видно от предвидените наказания тези престъпления са третирани като такива с висока степен на обществена опасност – ЛС, пробация.

Чл. 162, ал.1 – проповядва отрицателно отношение – е психическо въздействие върху едно/няколко лица, к. е от естест. и цели да мотивира адресат към ……….враждебни действия, нар. рес. религиозен признак.

Чл.162, ал.2 – употребено насилие срещу другиго или повреди имота му поради неговата народност, респ. религиозни или поради неговите политически убеждения.

Чл. 163, ал.1 –участие в тълпа /с/с посоч. ц./

чл.164 НК – увод: връзка на съдържането на този текст с приетата Всеобща декларация за правата на човека, приета на 10.12.1948 г. от Държавите членки на ООН. Според нея „всеки човек има право на свобода на мисълта, съвестта и религията” (също закрепено в чл.13, 37 Конституцията на РБ).

ІІІ. Данни за периода 2007 – 2009 г. относно броя образувани досъдебно производства за този вид престъпления, брой внесени в съда и приключили със съдебен акт: 2007 г. образувани – 4; внесени в съд – 3; осъдителни присъди – 3; 2008 г. – 7; 2; 3; 2009 г. – 10; 3; 2.

Правно-социологичен профил на извършителите на този вид престъпления: възраст; пол; занятие; образование; съдимост и криминални прояви.   

ІV. Съдебна практика на ВКС по делата от този вид –  Решение               № 570/07.01.2009 г. на ВКС по н.д. № 581/2008 г. ІІ н.о.; образувано в  І инстанционния съд за престъпление по чл.162, ал.1 НК; осъдени; ОС – потвърдени.

Практика на ЕСПЧ – Страсбург в случаи на сезиране от страна на българските граждани: 

1. Решение от 26.07.2007 г. по ЕСПЧ по дело Ангелова/Илиев (Шумен) срещу Република България и 

2. Решение от 06.07.2005 г. на ЕСПЧ по дело Начова и други срещу Република България (с.Лесура, област Враца).
Седма лекция (втори ден)
„Дискриминационни престъпления – посегателства против националното равенството и религиозната и политическа търпимост”

Лектор:  д-р Ива Пушкарова, Изпълнителен директор на Съюза на съдиите в България, преподавател в СУ„Св.Климент Охридски”
Характеризира враждата  като ,,взаимна омраза, недоброжелателство” и омразата като ,,чувство на силна вражда, зложелателство, ненавист”.

Формите на изпълнителното деяние са:

- Проповядване към расова или национална вражда или омраза или към расова дискриминация – публичен акт на убеждаване;

- Подбуждане към расова или национална вражда или омраза или към расова дискриминация – склоняване към дискриминационно или враждебно отношение или омраза срещу лице / група от хора, обединени от обща национална, расова, религиозна или политическа принадлежност;

- Физическо насилие срещу физическо лице поради народността, расата, религията или политическите му убеждения;

- Нанасяне на вреда на чужд имот поради народността, расата, религията или политическите убеждения на собственика му:

ЖЕРТВАТА
Признаците, мотивиращи отрицателното отношение на дееца, са признаци на жертвата

      -    Лични качества (раса и националност): признаци за самоопределение;

· Убеждения: част от гражданската изява на личността.
Тези признаци на жертвата са:
· Действителни или предполагаеми

· Настоящи или минали

· Един или повече
Деецът е всяко наказателноотговорно лице. Формалното наличие на едни и същи национални, расови, религиозни или политически признаци едновременно у дееца и у пострадалия не е обстоятелство, който прави посегателството невъзможно или несъставомерно.
Характеристика на субективното отношение:

Пряк умисъл:

· Предразсъдък - неправилна отрицателна оценка за група, определена по изброен в закона признак, или за нейни членове въз основа на тяхното членство в нея 
· Категоризация - пренебрегване на индивидуалните качества и неоснователно  преувеличаване на значението на груповите качества на жертвата

· Нетърпимост - психическа потребност от разрушаване на общността, определена според съответното качество

· Висока емоционална наситеност – устойчиви догматизирани ксенофобски нагласи, към които субектът не е критичен.
Сближаване на нетърпимостта с афектните състояния – деецът не е безразличен!
Осма лекция (втори ден)
„НПО и защитата от престъпления на омразата и прояви на нетолерантност” 

Лектор: Георги Войнов, Български хелзинкски комитет
Говори за типични форми на престъпления на омразата и прояви на нетолерантност: 
престъпления по расистки подбуди

престъпления по хомофобски подбуди

престъпления от нетолерантност срещу хора с увреждания

престъпления от нетолерантност срещу жени и деца

· вкл. враждебна реч.

Лекторът споделя за: 
- отказ на прокуратурата да разследва изобщо

-  игнориране на расисткия мотив на нападението

– игнориране на расисткия мотив на престъплението, въпреки осъдителната присъда
Спира се на практика на ЕСПЧ и на делата Начова и др. ср/у България, Ангелова и Илиев ср/у България, Шешич ср/у Хърватска.

При престъпления по хомофобски подбуди лекторът взима за пример нападения срещу публични прояви (гей парада в София, случая в Пазарджик), полицейско малтретиране, незаконно задържане с цел наказание и др.

За престъпления от  нетолерантност срещу хора с увреждания лекторът посочи отказ да се разследват смъртни случаи, телесни повреди и неглижиране на деца с увреждания в институциите.
Говори и за враждебната реч, която според лектора се носи и от трибуната на НС определен политик – за делене на българи и небългари, термини като циганизация, турцизация, апели за изчистване на страната от турци, цигани, евреи, педерасти. Не е имало воля този политик за изреченото да бъде подведен под отговорност дори и чрез средствата на гражданското право. 

Спря се и на престъпленията от нетолерантност срещу жени и деца. Открива недостатъци в закона и практиката:

-  множество формални разпити и пред извършителя

-  неосигуряване на щадяща среда

-  омаловажаване на престъплението.
Изказванията бяха обединени след трите лекции от следобедния панел на втория ден. От разследващ полицай бяха споделени ужасяващи случаи на поругаване на гроб и блудство с труп на 12-годишно починало момиче, на поругаване на гроб по религиозни причини, за пребит от петима роми  българин работник от Кремиковци. Опита се да се прокрадне в едно изказване твърдението, че при сексуално насилие и при неглижирането на децата с увреждания в социалните домове няма дискриминационен мотив. Алис Томас подчерта, че в международното право насилието върху жена е посочено като дискриминация. Изумена е, че случая с децата в интернатите не е отнесен в съда – нямало значение дали е дискриминация или не, но отказът на прокуратурата е недопустим. Есен Фикри посочи, че първо се случват престъпленията, после идва законът. Дискриминацията не била от 2005 г., откогато действа ЗЗДискр. в България. Явлението дискриминация е отколешно, макар и понякога да се върши ненарочно. Определя сексуалното престъпление като правото на силния – аз имам такава потребност и и това ще се случи. Този род престъпления били от предразсъдъци. Така било и с децата с увреждания – те не подлежат на адаптация, затова ги отделяме в най-затънтените краища. 
Девета лекция (трети ден)
„Практика на Комисията за защита от дискриминация”

Лектор: Анели Чобанова, член на КЗД
В своята лекция г-жа Чобанова запозна аудиторията с някои решения по преписки с твърдения за дискриминация, породеня от предразсъдъци и стереотипи, и направи коментар по тях.
ПРАВОМОЩИЯ И КОМПЕТЕНТНОСТ НА КЗД
· Обща рамка: чл. 40 и чл.47 от ЗЗДискр.

· Обвързаност и взаимодействие: 


- чл.59, ал.4 от ЗЗДискр – “Ако в хода на проучването бъдат установени данни за извършено престъпление, комисията изпраща преписката на прокуратурата”; 

- чл.67, ал.4 от ЗЗДискр – “Комисията може да изпрати решението на други органи, които имат отношение към извършеното разследване, за сведение и/или за предприемане на съответни действия”.
· Особена компетентност: чл.6 от ЗЗДискр – “Забраната за дискриминация действа спрямо всички при упражняването и защитата на предвидените в законите на Република България права и свободи”.

РЕШЕНИЕ № 214/14.10.2008 г.
Производството е образувано по жалба от К.П.П. с оплакване за злоупотреба с власт от страна на полицейски служител, който е осъществил спрямо него задържане и личен обиск за времето от 11.20 до 16.45 ч. 

Твърденията:


- задържаното лице – жалбоподател е инсулинозависим диабетик;


- по време на задържането в Първо РПУ София, не му е позволявано приемането на храна и инсулин, като му е обяснено, че спринцовката с инсулина ще му бъде върната, за да си постави нужната му доза, когато даде удовлетворителни за полицейските служители показания и подпише предявените му документи, сред които – и протокол, че е освободен в добро здравословно състояние.

Действия на КЗД:

Установява, че са налице данни за наличие на престъпления, визирани в Глава втора и Глава осма, Раздел II и Раздел III от НК;

Установява, че исканата от жалбоподателя защита е извън обхвата на компетенциите на Комисията;

Прекратява производството по преписката пред себе си;

Изпраща преписката, ведно със събраните по нея материали на СРП.
ПРЕПИСКА № 83/09
Образувана по сигнал от В.С. в качеството му на лидер на ПП “Атака” срещу действията на шестима младежи, говорещи турски език докато поругават гробове,ведно с поставения на тях християнски религиозен символ – кръст, както и паметта на погребаните в тях в с. Опълченско, обл.Кърджали.

Доказателство: предоставен видеозапис на любителски видеоклип от електронния портал “Youtube”.

Искането към КЗД: налагане на глоба на виновните лица, както и постановяване на ПАМ на местните власти в кърджалийска област.

Действия на КЗД: Поради установено наличие на данни за престъпни деяния, преписката е изпратена по компетентност на главния прокурор на България.
РЕШЕНИЕ № 42/13.10.2006 г.
Производството е образувано по жалба от И.С.А. От албански произход срещу действията на Д.Е.С., В.С.Л. и А.Й.П. – полицейски служители в столично РПУ.

Оплакванията:


- жалбоподателят е спрян за проверка от полицейските служители в 4.30 ч. сутринта на излизане от столично заведение, посещавано от лица с бисексуална и хомосексуална ориентация, при което от страна на проверяващия е демонстрирано обидно отношение към албанския произход и сексуалната ориентация на жалбподателя;


- след поисканата от жалбоподателя информация за имената на проверяващите го и причината за проверката, същият е обискиран е задържан в съоветното РПУ.
По време на 12-часовото му задържане, жалбоподателят е оставен без храна, като му е отказано искането за осъществяване на телефонен разговор с майка му и среща с психиатър. Твърди, че му е нанасян побой и че са му отправяни обиди.

Констатациите на КЗД:


- не са доказани твърденията на жалбоподателя за нанесен върху него побой и обидно поведение по време на престоя в столичното РПУ;


- не се потвърждават твърденията на полицейските служители, осъществили задържането, че при обиска у жалбоподателя са открити патрон и спрей;


- липсата на други цивилни граждани на мястото на задържането изключва вероятността жалбподателят да е осъществил състава на престъпление по чл.325, ал.1 от НК;

- при задържането на жалбоподателят, същият не е оказал съпротива;


- твърдяните в жалбата действия не са били осъществени от полицейските служители В.С.Л. и А.Й.П., а само от Д.Е.С.

С решението на КЗД е: 


- установено, че с действията си Д.Е.С. е осъществил състава на чл.5 от ЗЗДискр по признаците: “сексуална ориентация” и “произход”;


- наложена е глоба на извършителя на нарушението Д.Е.С. в размер на 250 лв.
РЕШЕНИЕ ПО ПР. №113/08
Самосезиране по доклад от доц. Благой Видин – член на КЗД по повод медийна информация  за кончината на проф. Румен Георгиев от НАТФИЗ, като за вероятна причина за леталния изход се сочи неадекватната реакция и липсата на съдействие от страна на ЦСМП София.

Констатациите на КЗД:


- дежурният медицински специалист, приел обаждането не го е записал в предвидената за това форма “У.Ф.257”, поради което приетото искане за спешна помощ не е било предадено на съответния медицински екип;


- приелият обаждането медицински специалист не е предприела нормативно установените неотложни мерки за изпълнение на целите на спешната помощ при описаните от намиращите се на мястото на инцидента граждани симптоми;

            - в проведения от дежурния медицински специалист разговор не се съдържа предвидената инициатива на служебното лице за изясняване на спешността и свързаните с нея обстоятелства, а по-скоро е преминал в изказване на съмнения и предположения относно трезвото състояние на пострадалото лице.

С решението на КЗД е:


- установено, че с неадекватната си реакция на искането за спешна помощ за пострадалото лице Р.Г., дежурният медицински специалист е създал застрашаваща живота му среда и го е поставило в по-неблагоприятно спрямо другите пациенти условия;


- наложена глоба в размер на 400 лв.;


- оставен доклада без уважение по отношение на твърдението за дискриминация от привлечената като ответна страна д-р Св.И.Б. – завеждащ работна смяна.

РЕШЕНИЕ № 88/22.04.2008 г.
Призводството е образувано по жалба от С.Ш.К. С оплаквания за дискриминация по признак “народност” срещу Д.Д. – началник сектор 04 в “Специален дом за временно настаняване на чужденци”(СДВНЧ) София.

Твърдения в жалбата: жестоко и унизително отношение към жалбоподателя и претърпяни от него физически изтезания и тормоз по време на престоя му в изолатора на СДВНЧ.

Искания към Комисията: установяване на нарушение на ЗЗДискр, налагане на санкция на нарушителите и постановяване на ПАМ.

Констатациите на КЗД:

· жалбоподателят е влязъл в България без редовен документ за самоличност, поради което е задържан от българските власти и е приведен в СДВНЧ;

· - на жалбоподателя е постановен отказ от страна на българските власти за предоставяне на стаут на бежанец и хуманитарен статут;


- от събраните по преписката доказателства не може да се направи еднозначен и категоричен извод за гражданството и народностния произход на жалбоподателя;


- безспорно доказано е, че жалбоподателят е нарушавал многократно и умишлено Правилника за вътрешния ред в СДВНЧ  София, поради което е бил настанен в ИСМС


- жалбоподателят не е бил лишен от срещи с процесуалните си представители и психолози; от храна и вода, но сам е отказвал приемането на последните;


- спрямо жалбоподателя не е извършвано изтезание, макар настаняването в ИСМС да е свързано с някои физически неудобства, които имат единствено превантивна и дисциплинираща цел.

С решението на КЗД:


- не се установява твърдяната дискриминация;


- жалбата на С.Ш.Х/К. с неустановени: самоличност, народност и гражданство е оставена без уважение.
РЕШЕНИЕ № 93/02.06.2009 г.

Производството е образувано по жалба от М.С.И., изтърпяващ наказание л.св. в затвора в гр. Белене, за дискриминация по признак “лично положение”.

Оплакванията в жалбата са, че М.С.И. изтърпява доживотна присъда в затвора в Белене с правен статус “нерецидивист”. Многократно е правил постъпки за преместване в СЦЗ, тъй като майка му живее е в София и здравословното й състояние не позволява дълги пътувания за свиждане. По депозираните от него молби е получил откази както от МП, така и от съда, като жалбата му е отхврлена от последния орган като процесуално недопустима. Предлага сравнение с други ЛСЛ с неговия правен статус, които изтърпяват наказанието си в СЦЗ. Сочи като нарушител на ЗЗДискр МП и иска от Комисията да предприеме мерки за установяване равенство в третирането.
Констатациите на КЗД:


- доказано е, че са налице 27 незети килии в ЦСЗ, което предполага възможност за безпрепятствено настаняване на жалбоподателя в една от тях;


- доказано е тежкото здравословно състояние на майката на жалбоподателя, както и че тя е единствения му роднина, който е с ниски доходи поради факта на статута си на пенсионер;


- доказано е, че е налице практика по удовлетворяване на искането на други затворници с личен статут и семейно положение еднакви и подобни на този – на жалбоподателя, спрямо които е приложено преместване в МИН по местоживеене на ЛСЛ, на основание съществуващата нормативна уредба.

С решението:


- се установява пряка дикриминация спрямо М.С.И. от страна на МП – ГД “ИН”;


- постановена е ПАМ – “задължително предписание” на Главния директор на ГД “ИН” при МП да преустанови нарушението на чл.4, ал.2 от ЗЗДискр, като отстрани и предотврати вредните последици от него.
ИЗВОДИ ОТ ПРАКТИКАТА НА КЗД ОТНОСНО НЯКОИ ОБЩЕСТВЕНИ НАГЛАСИ
Нерядко срещано явление е стереотипно поведение, основано на лични убеждения и възприятия на съответния лидер, длъжностно лице или орган на власт, което на практика формира обществени нагласи и отношения към съответната обществена група.

Най-често срещаният обект на това стереотипно отношение са лицата:


- от ромския етнос;


- с нехетеросексуална ориентация;


- с увреждания;


- възрастните хора.

Що се касае до отношението към лицата с евентуално неправомерно поведение, сред носителите на стереотипното отношение попадат органите на реда(полиция и КАТ) и на прокуратурата.
РЕШЕНИЕ № 31/15.02.2010 г.
Жалба от Д.Л. – общински съветник от ПП”ГЕРБ” в ОбС гр. Бургас за дискриминация по признаците: “политическа принадлежност” и “убеждения”. 

Ответна страна – “СКАТ” ТВ ООД и управителя на същата медия В.С. 

Твърдяно нарушение – нерегламентирано едностранно и непредизвестено прекратяване на доставката на услугата “Цифрова и кабелна телевизия” непосредствено след произтеклото в ОбС гр. Бургас гласуване на Декларация против насаждане на етническа омраза и нетолерантност с предаванията, излъчвани от “СКАТ” ТВ. 

С решението:

установена дискриминация по твърдяните признаци; 

наложена глоба в размер на 250 лв. 

постановена ПАМ – “задължително предписание”.

Г-жа Чобанова посочи още няколко преписки и решения по тях на КЗД, свързани с работата на ЦСМП в София и Монтана.

В дискусията възникна въпрос как КЗД проследява препратените до прокуратурата преписки и касае ли член 9 от ЗЗДиск прокуратурата. Г-жа Чобанова отговори, че в нормативната уредба няма такава отпратка и КЗД се интересува от развитието на преписката институционално, а в прокуратурата чл. 9 от ЗЗДискр. не действа. Следовател от Бургас спомена, че при посещение на коли от ЦСМП във Факултета от тях била крадена медицинска техника и как се гледа от КЗД на фалшивите обаждания в ЦСМП. Чобанова отговори, че терминът „фалшиво обаждане” в спешния медицински център не съществува, самият оператор „отсява” обажданията, а КЗД няма как да установи фалшивите обаждания, просто тя констатира дали операторът си е свършил работата.
Заключителна  дискусия

„Превенцията и борба със специфични форми на дискриминация чрез средствата на наказателното право – законодателни и практически перспективи  и предизвикателства” 

Кратко представяне на гледните точки в рамките на 8 минути от по един представител на изпълнителна, законодателна и съдебна власт:
Министерство на правосъдието – Юлия Меранзова, държавен експерт в Дирекция “Съвет по законодателство” в Министерството на правосъдието 
Подчерта, че и е приятно да е сред участниците в семинара. Спря се на значението на ЗЗДискри. От неговото създаване досега и подчерта неговата роля в полагането на основите на антидискриминационното законодзателство.

И нещо много важно – казва тя – ще настъпят промени в Наказателния кодекс с цел – антидискриминация.

Прокуратура на Република България – Емил Иванов,прокурор във Върховна касационна прокуратура

Посочва, че не се заблуждава, че със средствата на наказателното право може да се изкорени дискриминацията. Трябва комплексност при решаването на този проблем, другото е зариване на главата в пясъка. Говори за превенцията в борбата с дискриминацията, като възможностите са индивидуално въздействие и превъзпитание. Очакванията към прокуратурата в тази посока са по-големи от възможностите. Твърди че НК е променян след 1991 г. над 50 пъти и тази честота на промените дестабилизира правото. Провокират се по този начин некачествени производства. Проблем в НК са липсата на понятия дискриминация, пол, раса. Престъпленията, мотивирани от омраза не могат да се разглеждат – няма ги като терминология в престъпния състав, казва Иванов. Те могат да бъдат взети под внимание с промени в тази посока в НК. Вижда ползата от семинара в това, че се срещат колегите. Дискриминационните прояви могат да се решават с такива срещи между институциите, които се занимават с тази материя.

Върховен касационен съд – Елена Авдева, съдия във Върховния касационен съд

Посочва ползата от семинара, който бил организиран по убедителен начин и амбициозните му цели били изпълнени. Спира се на отговорността на съдиите да обединяват обществото (т.н. кохезия). Твърди, че съдийската общност има изградени рецептори за отсяване на престъпленията от омраза и предразсъдъци. Според нея отсъства информация за този вид престъпност. Успехът бил немислим без ясно очертани размери на явлението. Делата по темата се броят на пръсти. Касационният съд през 2009 г. се бил произнесъл по две дела в тази посока. Две дела трудно биха дали инициатива за законодателна промяна. Ще се увеличават делата от предразсъдъци, кризата също влияела на това. Агресията можела да придобие трудно предполагаеми размери. 

Нормативната база не е лишена от потенциал. Никога съдиите не си затварят очите при наличие на дискриминация. Това става, когато трябва да се отсеят подбудите за престъплението. Ако едно престъпление е с дискриминационен мотив, могат да се приложат традициите на досегашното право. Преди нас има поколения съдии, които са установили, че дяволът е скрит в детайлите, подчертава Авдева. 

Би се понижило нивото на наказателната дейност, ако се пренебрегват мотивите на престъплението. Подчертава необходимостта от нови законодателни инициативи и промени. Вярва, че законът може да промени предразсъдъците. Не декоративен, а задълбочен текст е необходим, каза Авдева. Но представителите на законодателната власт блестяха с отсъствие на този семинар – забеляза Авдева. Каза, че е научила много неща на тридневната ползотворна среща и че „кохезията е реализуема”. Накрая поздрави още веднъж организаторите, подчерта, че за първи път работи с КЗД и е впечатлена от ведрия дух и човещината. Така било, когато се работи с ум и сърце.
Министерство на вътрешните работи – Ваня Стоилова, старши разследващ полицай в Главна дирекция ”Досъдебно производство”
Спира се на залегналите постановки за защита на правата на човека в европейското законодателство и подчертава, че разпоредбите в българското законодателство, които се разминават с европейските са дискриминация. Посочва трудностите при разследването – липсата на легални дефиниции на определени понятия, свързани с дискриминацията, посочва, че по-големият обем на такива разследвания е в смесените райони. Благодари на КЗД, че е събрала на едно място разследващи полицаи от всички области. Подчертава полезността на семинара за нея и за колегите й.

Комисия за защита от дискриминация –  Есен Фикри, член на комисията
Посочва, че в националното ни законодателство към момента съществуват правни норми, санкциониращи като престъпление определени прояви на нетолерантност, но съдебната практика по прилагането им е оскъдна и в контекста на значимостта им се нуждае от повишено внимание на всички ангажирани с проблематиката власти. 

Открива отношение на подценяване на такива престъпления по различни начини, като в много случаи деецът остава неразкрит, или деянията биват квалифицирани  като хулиганство или обичайно посегателство върху личността и собствеността, или възможната обусловеност на мотивацията от предразсъдъци бива  игнорирана и остава неразследвана. 

Сочи че не липсват и случаи, в които изпълнителното деяние е подведено под  съответния специален състав на някое от престъпленията по чл.162-чл.166 от НК, или чл.172,ал.1 от НК, но наказателното производство бива прекратено поради малозначителност на деянието.

От друга страна липсва изграден механизъм за проследяване на тенденциите  чрез събиране, обобщаване и анализиране на статистически данни за такъв род престъпления. Въпреки, че в  последните години  има  осъдителни присъди по някои от специалните текстове на НК, установени за защита на националното и религиозно равенство, то новите предизвикателства и усилия  за борба с някои тежки форми на дискриминацията  чрез средствата на наказателното право, ползващи  се с политическа воля и подкрепа на най-високо европейско и международно ниво, идентифицират необходимостта от повишаване на институционалната и обществена чувствителност към тях и осъзнаването им, за да бъде  възможна ефективната превенция и борба с нетолерантността, включително чрез наказателното правораздаване.

Практиката: 

Квалифицираните състави за хулиганските подбуди – предимства и недостатъци 

Поглъщането – възможно ли е то, когато защитеният обект е различен /колко обвинения да се повдигнат/  нуждае се от сериозно обмисляне 

Мотивът – от значение за определяне на наказанието – осъзнаване на по-високата обществена опасност 

Хомофобските мотиви, както и посегателствата срещу хора с увреждания – също могат да попаднат  в квалифицираните състави 

Размиване на превенцията чрез прилагането на  квалифицираните състави за посегателства по хулигански  подбуди 

Предизвикателства: 

1.
Сформиране на междуведомствена група –МВнР, МП, МВР и прокуратурата, ВСС за  изграждане на система за статистика и мониторинг на проявите, мотивирани от нетолерантност .

2.
Законодателни промени –  включване и на други защитени признаци, като сексуална ориентация, увреждане, възраст. Също така в приложното поле на закрилата да  се включат и  защитниците  /правозащитни организации, други организации или лица – лидери, защитаващи правата на хората от тези уязвими групи/; също така е необходимо да се направи много ясно разграничение на тези мотиви от всички други хулигански мотиви. Използване на адекватен експертен  потенциал при подготовка на промените. За съжаление законодателната власт не е представена на тази дискусия.

3.
Практиката – изследване на възможните дискриминационни  мотиви да не бъде пренебрегнато или подценено 

4.
Повече гласност в медиите  и реакция от страна на НПО
5.
Особено внимание на враждебното слово в медиите, публичните дебати и политическия дискурс

6.
Осмисляне на възможността КЗД  да участва в наказателните производства като  частен обвинител /граждански ищец  - търпи вреди от проявите на нетолерантност / 

7.
Включване на темата в учебните програми на задължителните  обучения за магистрати, полицаи, адвокати, а защо не и в университетите.

Подчерта, че в обществото се размива дискриминационния мотив при престъпленията. Не се отправят послания на това общество и у него се създава убеждението, че тези престъпления не са укорими. Необходима е според нея детайлна статистика за подобен род прояви, както и законови промени.
Семинарът бе закрит от Кемал Еюп, председател на КЗД. В заключение той благодари на всички участници. Подчерта, че всичко казано дотук му дава самочувствието, че семинарът е бил полезен. Подчерта, че няма недискриминиран човек, а самата терминология е познаваема в обществото, правата и задълженията на гражданите също се знаят. Трябва да се работи обединено срещу дискриминацията, иначе се стига до престъпления, които могат дори да нарушат мира в обществото. Дано коефициентът на полезно действие от това събитие се усети от всички нас, каза накрая г-н Еюп. 
� Липман, У. Общественото мнение.  София: ЛИК. 2001, с. 81.

